

Na temelju čl.17. Izjave o osnivanju trgovačkog društva Osječki sajam d.o.o. od 07.07.2017. i Odluke Nadzornog odbora Društva od 10.08.2017. broj: NO-2-1/17 objavljuje se

**JAVNI NATJEČAJ  
za odabir Uprave - direktora Društva**

Kandidati za direktora Društva, osim uvjeta propisanih Zakonom o trgovačkim društvima („Narodne novine“ broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13 i 110/15), moraju ispunjavati sljedeće uvjete:

1. najmanje VSS ekonomskog smjera;   
2. najmanje pet godina radnog iskustva na rukovodećim poslovima;  
3. nepostojanje okolnosti iz članka 239. stavka 2. Zakona o trgovačkim društvima;

4. državljanstvo Republike Hrvatske.

Uz vlastoručno potpisanu prijavu za natječaj, kandidati za direktora Društva dužni su dostaviti:  
– životopis u kojem će se u skladu s dostavljenim dokazima obrazložiti ispunjavanje uvjeta iz javnog natječaja;  
– dokaz o odgovarajućem stupnju obrazovanja u skladu s točkom 1. natječaja – presliku diplome;  
– potvrdu poslodavca o vrsti poslova i trajanju radnog odnosa zaposlenika, a iz koje je razvidno da kandidat na rukovodećim poslovima do sada ima najmanje pet godina radnog iskustva;

- uvjerenje o nekažnjavanju ne starije od 30 dana od dana objave natječaja;   
– dokaz o državljanstvu Republike Hrvatske (preslika domovnice).

Prethodni postupak odabira, najviše tri kandidata iz skupine prijavljenih kandidata koji udovoljavaju formalnim uvjetima natječaja te drugim relevantnim kriterijima za obavljanje poslova člana uprave - direktora, provodit će pravna osoba specijalizirana za provođenje postupka prethodne selekcije kandidata. Između predloženih kandidata konačni odabir vrši Nadzorni odbor Društva.

Direktora Društva imenuje Nadzorni odbor na mandat od četiri godine.  
  
Prijave na natječaj podnose se u roku od **10 dana** od objave natječaja, osobno ili poštom preporučeno na adresu: Osječki sajam d.o.o. Osijek, Šandora Petefija 2014/a, s naznakom: »Prijava na natječaj za odabir direktora Društva«.  
  
Urednom prijavom smatra se prijava koja sadržava svu traženu dokumentaciju navedenu u ovom natječaju. Osoba koja ne podnese pravovremenu i urednu prijavu na natječaj neće se smatrati kandidatom prijavljenim na natječaj.  
  
O rezultatima izbora kandidati će pisano biti obaviješteni u roku od 15 dana od završetka natječaja.

Sve dodatne informacije kandidati mogu dobiti od Voditelja općih i pravnih poslova, na tel. 031 302 441.  
  
Riječi i pojmovi, korišteni u javnom natječaju, koji imaju rodno značenje, odnose se jednako na muški i ženski rod, bez obzira jesu li korišteni u muškom ili ženskom rodu.

Natječaj će također biti objavljen na www.os-sajam.hr